РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/187-24

20. децембар 2024. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 20. ДЕЦЕМБРА 2024. ГОДИНЕ

Седница је почела у 12:00 часова.

Седницом је председавала Невена Ђурић, председница Одбора.

Седници су присуствовали: Јадранка Јовановић, Лепомир Ивковић, Небојша Бакарец, Наташа Јовановић, Марко Атлагић, Невена Ђурић, Дуња Симоновић Братић, Акош Ујхељи, Сања Јефић Бранковић, Јован Јањић, Бранко Миљуш, Ивана Роквић, Радомир Лазовић, др Зоран Лутовац, Владимир Ђорђевић, чланови Одбора.

Седници је присуствовао Душан Марић, заменик члана Одбора.

Пре преласка на утврђивање дневног реда, председавајућа је констатовала да седници присуствује 16 народних посланика и да су испуњени услови за рад и пуноважно одлучивање.

Подсетила је чланове да је потребно да се придржавају времена за расправу у складу са чланом 75. Пословника Народне скупштине, као и да је седница сазвана у року краћем од 3 дана у складу са чланом 72. став 2. Пословника Народне скупштине, како би се испоштовали рокови предвиђени Законом о електронским медијима (уз напомену на члан 13. Закона, а то је да Одбор утврђује листу кандидата, као и листу организација које заједно чине јединственог овлашћеног предлагача у року од седам дана од дана истека рока)

На предлог председавајуће, чланови Одбора су гласањем (12 „за“, нема против, нема уздржаних, 3 „није гласало“ ) усвојили следећи

**Д н е в н и р е д:**

1. Разматрање предлога кандидата за чланове Савета Регулаторног тела за електронске медије.

Одбор је већином гласова (11 „за“, нема против, 1 „уздржано“, 3 „није гласало“) усвојио:

- Записник Треће седнице Одбора за културу и информисање, одржане 24. јула 2024. године.

Одбор је већином гласова (11 „за“, нема против, 1 „уздржано“, 3 „није гласало“) усвојио:

- Записник Четврте седнице Одбора за културу и информисање, одржане 25. новембра 2024. године.

Председница Одбора је истакла да се на дневном реду налази Извештај о примљеним предлозима кандидата за чланове Савета Регулаторног тела за електронске медије као и то да се констатује да ли нешто од документације пријављених кандидата недостаје, при чему се даје додатни рок за уређење наведене документације као и допуну поднетих пријава.

**ПРВА ТАЧКА ДНЕВНОГ РЕДА**: Разматрање предлога кандидата за чланове Савета Регулаторног тела за електронске медије.

Председавајућа је предложила да се одлучивање о поднетим предлозима кандидата обави тако што ће се Одбор изјаснити о усвајању предложене листе кандидата и листе организација, с тим што би се у случају да се неки члан Одбора не слаже са наводом из листе, о томе да ли неки предлагач или предложени кандидат испуњава, односно не испуњава услове, о томе изјашњавати посебно.

Одбор је већином гласова (11 „за“, нема против, нема уздржаних, 4 „није гласало“) усвојио Предлог о начину одлучивања о испуњености услова предлагача.

Зоран Лутовац је упутио критику због времена заказивања седнице из два разлога – први је због тога што је познато да тог дана у 11 часова и 52 минута грађани широм Србије излазе да одају почаст жртвама у Новом Саду и траже одговорност; други разлог који наводи је тај што сматра да поново није образложено због чега је ова седница хитно заказана и упутио је питање председници Одбора који је разлог за такав поступак.

Радомир Лазовић је у уводном обраћању осудио насиље које се, како наводи, спровело над народним послаником Драганом Ђиласом вече пре седнице. Даље, упутио је на неколико ствари које он сматра неприхватљивим и том приликом је скренуо пажњу на то да Удружење наставника музичке културе није релевантан предлагач и да би требало да се уклони са листе предлагача. Такође наводи како Међународни музички центар „Маестро интернационал“, који је предложио Леонтину Пат, јесте центар који се бави продукцијом и промоцијом културне баштине, а с обзиром на то да члан може бити било ко са навршених 14 година, закључује да то није удружење уметника. Изнео је молбу да се наведена два удружења обришу са листе предлагача. Навео је и то да се као група организација јављају Уједињени ТВ експерти – Професионално удружење новинара Србије, Струковна асоцијација новинара Србије, Удружење спортских новинара, Друштво новинара Војводине и Друштво новинара Ниша. Упитао је присутне чланове да ли је неко од њих погледао да ли наведена удружења постоје, како раде и да ли имају број чланова који наводе да имају. Даље, наводи како Удружење новинара Србије, иако је доставило да има 300 чланова – што је услов да би могли да предложе кандидата, на свом сајту наводи како има мање од 300 чланова. Такође, Професионално удружење новинара Србије у својим документима наводи да има 165 чланова. Указује како није у реду то што је дозвољено да се таква удружења декларишу као да испуњавају услове. Такође, истиче како је јасно да су Уједињени ТВ експерти ГОНГО организација и да та организација не постоји у јавном животу Србије. Указао је и на проблем сукоба интереса који су утврђени прегледом кандидата и наводи како кандидати Милорад Милинковић и Миланка Гвоић имају сукоб интереса – Миланка Гвоић је власница фирме за производњу кинематографских дела, аудио-визуелног и телевизијског садржаја „Аксиос медиа“ и с обзиром на то позива се на члан 15. Закона о електронским медијима. Милорад Милинковић има ангажман за продукцијску кућу „Адреналин“ која емитује програм у ударном термину Првог програма РТС - а. Наводи и пример Сање Анђелковић Лубардић коју предлажу верске заједнице, а уписана је у регистар РЕМ – а као главни и одговорни уредник ТВ Храм, као и кандидата Мађарског националног савета Иштвана Боџонија који је у регистру медијских услуга РЕМ – а уписан као овлашћено лице за заступање „Панон“ радија из Суботице, главни и одговорни уредник и овлашћено лице за заступање радио регије из Бачке Тополе. Упитао је да ли је могуће да заштитник грађана и повереник за заштиту података од јавног значаја немају никога другог да предложе до запослених у РЕМ – у – као нпр. кандидата Жарка Ристића чија се цела документација односи на Жарка Симовића који је од 2005. године запослен у РЕМ – у. Замолио је да се приложи документација за Жарка Ристића који је наведен као кандидат за члана Савета РЕМ – а. Указао је овом приликом на још један сукоб интереса када је у питању Милорад Вукашиновић, који је 20. маја 2021. године постављен за члана РЕМ – а, и истиче како с обзиром на то не би требало да може поново да буде предложен за члана и поставља питање из ког разлога се поново предлажу исти људи. Такође, упутио је молбу да се све биографије кандидата за чланове Савета Регулаторе учине доступним јавности.

Председавајућа је одговорила како ће листа кандидата, са биографијама, бити објављена. Напоменула је како Одбор за културу и информисање није овлашћени предлагач и да се данашња расправа води о техничко-административном делу, тј. о кандидатима које су предложили овлашћени предлагачи.

Наташа Јовановић истиче како је разумљиво због чега је данашња седница Одбора заказана по хитном поступку и наводи како је председница Одбора то најавила на претходној седници. Захвалила се секретару Одбора, госпођи Дани Гак, због тога што је на време, и у формату који је примерен, достављен материјал за седницу. Осврнула се на уводно обраћање господина Лазовића и навела како је срамота то што је лидер опозиције, Драган Ђилас, на дан верског празника Свети Никола, изашао на улице Београда и кренуо да „млатара“ српску омладину, само због тога што му се не допада што страначки активисти Српске напредне странке лепе плакате. Истакла је како само Народна скупштина, као највише законодавно тело, може да одлучује између више кандидата, као и то који су то кандидати који добијају мандат за чланство у Савету РЕМ – а. Указала је на то како представници опозиције унапред омаловажавају удружења и појединце који су се кандидовали за неку функцију и истиче како у једном демократском друштву, као што је наше, свако има право да се кандидује за било коју функцију уколико испуњава услове који су законом прописани. Осудила је оспоравање кандидатуре господина Вукашиновића уз наводе како је он поштен човек који је, заједно са члановима породице, доживео тортуру. Наводи као пример то да је на улазу у зграду у којој господин Вукашиновић живи са породицом нацртан кукасти крст. Указала је на то да ће у процедуру Народне скупштине ући имена кандидата који су уредно поднели документацију. Осудила је „сатанизацију“ и таргетирање кандидата од стране медија који су приклоњени опозиционој страни.

Председавајућа је истакла како је документација поднета и да се данас Одбор изјашњава о додатном року да се та документација уреди, као и то да овлашћени предлагачи, а не Одбор, одлучују о коначном предлогу два кандидата. Нагласила је и то да Одбор према члану 13. нема права да утиче на поступак предлагача.

Ивана Роквић је поставила питање због чега је ова седница хитно сазвана, с обзиром на то да су мандати чланова Савета РЕМ – а истекли још почетком новембра. Сматра да владајући режим нема политичку вољу за промену Савета РЕМ – а и да то није приоритет. Осврнула се на изјаву народне посланице Наташе Јовановић о томе да опозиција „сатанизује“ кандидате и истакла како они уопште нису ни говорили о кандидатима. Сматра да је документација о кандидатима непотпуна и достављена у последњи час, уз посебан нагласак на то што није достављена документација везана за кандидата Жарка Ристића. Навела је како су, с обзиром на то да Народна скупштина од прошле године више нема право да предлаже кандидате, стављена „у погон“ непостојећа удружења како би се прогурали одређени кандидати. Сматра како је РЕМ до сада био „пас чувар ријалити блата“ у које је грађане ове државе гурнуо „овај крвави режим“.

Председавајућа је нагласила да је данашња Седница сазвана по хитном поступку зато што је рок за њено одржавање до понедељка, као и то да је служба Одбора прво сачекала да стигне документација коју су кандидати слали поштом.

Зоран Лутовац указује на то како критике нису упућене према кандидатима лично, већ према недостатку процедуре као и томе да ли су овлашћени предлагачи валидни. Наводи и то да се оспорава кандидатура неких од кандидата по основу који је дефинисан законом. Истиче како треба одабрати кандидате који ће радити у јавном а не у партијском интересу, оне који су остварени у својим професијама, знају да раде свој посао и имају интегритет личности. Наводи како они треба да раде у складу са Уставом и законом и да медији треба правовремено и истинито да обавештавају јавност. Наводи како Народна скупштина не треба да дозволи да РЕМ буде заштитник рејтинга једног човека и једне политичке опције. Даље, наводи примере попут Стевице Смедеревца који је запослен у РЕМ – у 12 година и који би, у случају да буде изабран, представљао континуитет оног РЕМ – а против којег критичка јавност, међународне институције и Европска унија пишу изввештаје, додајући и то да господин Смедеревац нема међу приложеним документима оверену диплому. Наводи како сва пропратна документа за Жарка Ристића гласе на Жарка Симовића. Такође, наводи и то да постоје супротне информације о акредитацији Мегатренд универзитета и поставља питање да ли постоје докази о његовој акредитацији. Наводи како Привредна комора Србије није Удружење издавача електронских медија, већ сви имају обавезу да буду њени чланови, стога је бесмислено да се она наводи као овлашћени предлагач.

Небојша Бакарец је дао одговор на уводно обраћање господина Лазовића, наводећи како је претходне вечери народни посланик Драган Ђилас, заједно са својим телохранитељима, физички напао младе активисте Српске напредне странке који су лепили плакате. Наводи како се због тога, са тешким контузијама мозга, у болници налази Лука Ђорђевић, један од активиста. Осврнуо се и на изјаву господина Лутовца везану за блокаде, наводећи како блокаде врши 1 до 2% грађана, као и 1 до 2% студената, додајући како седница Одбора није заказана у 11:50 већ у 12 часова. Сматра како је циљ опозиције да преузме контролу над свим медијима путем насилног отимања РЕМ – а, РТС – а, РТВ – а, РАТЕЛ – а, итд. Наводи како је Милорад Вукашиновић апсолутно стручан кандидат за члана Савета РЕМ – а, понављајући наводе госпође Наташе Јовановић о томе да су господину Вукашиновићу цртани кукасти крстови на улазу у зграду и додаје како су то радили активисти странке којој припада господин Зоран Лутовац. Наводи како су чланови РЕМ – а годинама били изложени сатанизацији, увредама и дехуманизацији - попут господина Вукашиновића, госпође Зекић итд. Даље, наводи како сви пријављени кандидати имају право да се кандидују и да то нико не треба да им оспорава, али да ће такође и прокоментарисати поједине кандидате - попут Жељка Хубача, за којег наводи да је „Ђиласов и Шолаков новинар“ и да је познат искључиво по антисрпству и мржњи према сопственом народу, као и Родољуба Шабића за којег наводи да је ДОС – ов политичар који је учествовао у паљењу Народне скупштине 2000. године, истичући и то да је правник који нема никакве везе са медијима. Сматра како људи попут њих не треба да раде ни у једној државној организацији.

Бранко Миљуш је изнео предлог да кандидати „покажу ко су и какви су“ на тај начин што ће се изјаснити да ли подржавају или не студентске захтеве за одговорношћу и правдом. Даље, навео је како јавност треба да добије увид у биографије кандидата. Сматра да какав год РЕМ да изаберу представници владајуће већине, он ће служити само за то да „прикрије прљаве дилове и њихове крваве трагове“.

Владимир Ђорђевић је упутио захтев да се Седница одложи до провере, односно испитивања, свих поменутих институција и кандидата који су у сукобу интереса, од стране надлежних органа. Предлаже да се седница настави по спроведеној истрази - када се буде знало о којим и каквим организацијама и кандидатима се ради као и то да ли они испуњавају законске норме за кандидатуру.

Ивана Роквић наводи да ако овлашћени предлагач нема право да предлаже кандидата онда тај исти кандидат нема право на кандидатуру. Сматра да је, с обзиром на то да Народна скупштина више нема право да предлаже кандидате, дозвољено да их предлажу ГОНГО удружења како би само „слуге овог режима“ чиниле Савет РЕМ – а. Даље, наводи да према Реформској агенди Србије, као да ако желимо да се придружимо Европској унији, морамо да имамо независтан РЕМ. Истиче како би требало направити договор да се подрже професионално остварени, а не људи који ће осигуравати да представницима режима све пролази помоћу медија које држе под апсолутном контролом. Истиче да ће се Народни покрет Србије залагати за РЕМ који ће вратити културу, пристојност и морална начела. Упутила је критику господину Бакарецу због изношења нетачних информација о њој и поручила да ће га због истих тужити.

Марко Атлагић је упутио критику појединим члановима Одбора због коришћења термина „крвави режим“ и „злочиначка извршна власт“. Када се ради о кандидатима за чланове Савета РЕМ – а, објашњава како свако има право да конкурише, али нема свако право да буде изабран, зависно од тога да ли испуњава услове. Осудио је мешање ученика и наставно-образовних институција у политику, наводећи како је то злочин према тој деци, укључујући ту и студенте. Похвалио је председницу Одбора због начина на који води Седницу.

Зоран Лутовац је подсетио на то да је на Реформској агенди један од услова избор независног РЕМ – а. Истиче да уколико желимо да имамо уређену државу морамо да имамо и уређене медије као и то да грађани морају да буду информисани а не да буду жртве пропаганде. Наглашава како међу кандидатима морају да буду изабрани људи са интегритетом који раде у јавном интересу.

Наташа Јовановић наводи да су одређене тезе неистините – на првом месту навела је оспоравање појединих удружења од стране господина Радомира Лазовића. Наводи како се већ на почетку процеса истичу људи који су признати у својој струци, који су дали сагласност и кандидовали се за чланове Савета РЕМ – а, а које неко оспорава само због тога што му се не свиђају – попут Дејана Вука Станковића, Петра Кочића, др Сњежане Миливојевић и Милеве Малешић. Истиче како је опозиција „антидржавна“ и да је њен задатак да изазива хаос и нереде. Закључује како сви поменути кандидати имају право да буду кандидовани, а да ће избор међу понуђеним кандидатима направити скупштинска већина.

Марко Атлагић је указао на одређене дезинформације и прокоментарисао одређена мишљења која су објављена на једној телевизији, а тичу се ученика и права деце да се организују и да изражавају критичко мишљење. Позвао је просветне раднике и политичке странке да не увлаче ученике у политику. Наглашава како се мешањем ученика у политику врши „педагошки злочин“ према тој деци. Када се ради о студентима, наводи како нико не спори студентско организовање, које је регулисано и законом, али да је забрањено политичко деловање на факултетима.

Акош Ујхељи реаговао је на изјаву господина Лазовића, а која је везана за господина Иштвана Боџонија, наводећи како је господин Боџони поднео оставку на место директора Панон телевизије. Замолио је да се води рачуна о томе да се не износе неистините информације и да се конкурсна документација и биографија прегледају пре изношења информација о неком кандидату.

Ивана Роквић упутила је критику због коришћења термина „антидржавна опозиција“. Навела је како се УНИЦЕФ изјаснио о томе да ли ученици имају права да протествују на свој начин. Даље, наводи како ученици ни на који начин нису увучени у политику, већ да они пружају подршку.

Душан Марић упутио је критику на излагање народног посланика Бранка Миљуша, истичући како не сматра да је у реду то да критеријум за чланство у Савету РЕМ – а буде то да ли кандидат подржава покушај „пузећег државног удара“ опозиције. Наводи како би то довело до увођења морално-политичке подобности као у време Јосипа Броза и комуниста. Наводи како се стално истичу студентски захтеви, али нико не наводи који су то захтеви, истичући да су сви првобитни студентски захтеви испуњени. Наводи како постоји велико интересовање јавности за то у каквом саставу ће радити Савет РЕМ – а и како ово представља добру основу да Народна скупштина Србије изабере квалитетан састав. Указује на то да не види ништа спорно у томе да Српска напредна странка има пресудни утицај на то ко ће бити у Савету РЕМ – а, додајући како је, док је била на власти, Демократска странка такође имала пресудан утицај на избор чланова Савета РЕМ – а, као и на њихов рад.

Ивана Роквић навела је како опозиција не стоји иза протеста, већ да су то студентски протести.

Радомир Лазовић је поставио питање да ли ће бити уважени предлози опозиције поводом Реформске агенде.

Јадранка Јовановић осврнула се на обраћање господина Лазовића везано за Леонтину Пат и истакла да су том приликом прочитани само неки предлагачи, али да постоје два предлагача која су релевантна, односно репрезентативна представништва када је уметност у питању – једно од њих је Удружење музичких уметника које је најрепрезентативније удружење када је у питању класична музика.

Јован Јањић указао је на то да се на данашњој седници Одбора најмање говорило о ономе што је на дневном реду, као и на то да би Одбор за културу требало да буде пример за то како се разговара у највишем представничком телу, да подстиче дијалог а не да охрабрује и подстиче нове поделе. Подржава предлог господина Ђорђевића да се закаже нова Седница и да до тада стручна служба одбаци све предлоге неовлашћених организација као и оних кандидата којима је документација непотпуна.

Председница Одбора је напоменула да ће посланичка група Српске напредне странке гласати само за први предлог, као и то да се може констатовати да постоји неслагање у документацији за кандидата Жарка Симовића те да је у питању техничка грешка коју треба исправити.

Одбор је већином гласова (13 „за“, нема против, нема уздржаних, 2 „није гласало“) усвојио Предлог за измену Извештаја народног посланика Радомира Лазовића у делу који се односи на то да се уреди предлог за кандидата Жарка Ристића односно да се усклади пропратни акт и докази.

Одбор је одбацио Предлог за измену Извештаја народног посланика Радомира Лазовића да се из овлашћених предлагача избаце Удружење наставника музичке културе и међународни музички центар Маестро (4 „за“, нема против, нема уздржаних, 11 „није гласало“).

Одбор је одбацио Предлог за измену Извештаја народног посланика Радомира Лазовића да се утврди да ли удружења која су предложила кандидате Дејана Вука Станковића и Петра Кочића имају довољан број чланова (4 „за“, нема против, нема уздржаних, 11 „није гласало“).

Одбор је одбацио Предлог за измену Извештаја народног посланика Радомира Лазовића о сукобу интереса за кандидате Иштвана Боџонија, Миланку Гвојић и Сању Анђелковић Лубардић (4 „за“, нема против, нема уздржаних, 11 „није гласало“).

Одбор је одбацио Предлог за измену Извештаја народног посланика Радомира Лазовића да се Одбор изјасни да ли је кандидат Милорад Милинковић у сукобу интереса (4 „за“, нема против, нема уздржаних, 11 „није гласало“).

Одбор је одбацио Предлог за измену Извештаја народног посланика Владимира Ђорђевића за одлагање седнице до провере свих кандидата од стране надлежних институција (4 „за“, нема против, нема уздржаних, 11 „није гласало“).

Одбор је већином гласова усвојио Извештај о примљеним предлозима кандидата за члана Савета Регулатора (10 “за”, 4 “против”, нема уздржаних, 1 “није гласало”).

Председавајућа је обавестила да ће, сагласно одредбама Закона о електронским медијима, утврђена листа кандидата и листа овлашћених предлагача бити објављена на интернет презентацији Народне скупштине, напоменувши да је у питању радна верзија Извештаја која је подложна променама.

Седница је завршена у 13:41 часова.

СЕКРЕТАР ПРЕДСЕДНИК ОДБОРА

Дана Гак Невена Ђурић